Որոշ ժամանակ Վան Գոգը դասեր էր առնում հոլանդացի գեղանկարիչ Մաուվեի մոտ, բայց իր արվեստի հետագա կատարելագործումը կատարվել է, ինչպես ինքն է ասում, “բնության անընդհատ ուսումնասիրությամբ և նրա հետ պայքարի” միջոցով: Հոլանդական շրջանի նկարների գլխավոր հերոսները գյուղացիներն են` պատկերված իրենց առօրյա գործերի մեջ: Այդ մասին վկայում է “Կարտոֆիլ ուտողները” կտավը (1885թ.,), որտեղ Վան Գոգը հարգանքի տուրքն է մատուցում իր կուռք` ֆրանսիացի գեղանկարիչ Ժ.Ֆ. Միլլեին: Նկարը մուգ գույների մեջ է, որ հիշեցնում է գյուղացու մշակած հողի գույնը: Սակայն հեղինակը խոստովանում է, որ ոչ թե գույները, այլ ձևն է նրան գրավում առաջին հերթին: Այդուհանդերձ այս խլեցված մոխրագույն երանգներում արդեն զգացվում է այն հագեցած գույները, որ վառ արտահայտվելու են գեղանկարչի հասուն տարիքի գործերում: